Document ID: 32014R0315

RÅDETS FORORDNING (EU) Nr. 315/2014
af 24. marts 2014
om ændring af forordning (EU) nr. 43/2014 for så vidt angår visse fangstbegrænsninger
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 43, stk. 3,
under henvisning til forslag fra Europa-Kommissionen, og
ud fra følgende betragtninger:
(1)
I afventning af rådgivning fra Det Internationale Havundersøgelsesråd (ICES) blev der i bilag IA til forordning (EU) nr. 43/2014 (1) fastsat nulfangst for tobis i EU-farvande i ICES-område IIa, IIIa og IV.
(2)
ICES' rådgivning for bestanden har været til rådighed siden den 21. februar 2014, og det er nu muligt at fastsætte en TAC for tobis i dette område, der er fordelt på syv forvaltningsområder for at undgå nedfiskning på lokalt plan..
(3)
Hvert år fastsættes fiskerimuligheder for EU-fartøjer i norske og færøske farvande samt for norske og færøske fartøjer i EU-farvande samt betingelserne for adgang til fiskeressourcer i hinandens farvande på baggrund af samråd om fiskerirettighederne efter proceduren i aftalerne eller protokollerne om fiskeriforbindelserne med henholdsvis Norge (2) og Færøerne (3). Indtil samrådene om aftalerne for 2014 er afsluttet, er der ved forordning (EU) nr. 43/2014 fastsat midlertidige fiskerimuligheder for visse bestande af blåhvilling. Den 12. marts 2014 blev samrådene med Norge og Færøerne afsluttet, herunder også vedrørende blåhvilling.
(4)
Bilag IA til forordning (EU) nr. 43/2014 bør derfor ændres i overensstemmelse hermed.
(5)
De fangstbegrænsninger, der er fastsat i forordning (EU) nr. 43/2014, anvendes fra den 1. januar 2014. De bestemmelser i nærværende forordning, der vedrører fangstbegrænsninger, bør derfor også anvendes fra den dato. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelse af den berettigede forventning, idet der i forordning (EU) nr. 43/2014 er fastsat nulfangst for de pågældende fiskerimuligheder. Eftersom ændringen af fangstbegrænsningerne har indvirkning på de økonomiske aktiviteter og planlægningen af EU-fartøjers fangstsæson, bør denne forordning træde i kraft straks efter offentliggørelsen -
VEDTAGET DENNE FORORDNING:
Artikel 1
Ændring til forordning (EU) nr. 43/2014
Bilag IA til forordning (EU) nr. 43/2014 ændres som angivet i teksten i bilaget til nærværende forordning.
Artikel 2
Ikrafttræden og anvendelse
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. januar 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. marts 2014.

Labels: 11
18
6